
Rīgā 2023. gada 21. februārī (prot. Nr. 10 12. §)
Augšņu references laboratorijas funkciju īstenošanas noteikumi
Izdoti saskaņā ar Lauksaimniecības un lauku attīstības likuma 10. panta otrās daļas 4. punktu
I. Vispārīgais jautājums
· 1. Noteikumi nosaka kārtību, kādā īsteno augšņu references laboratorijas funkcijas un atzīst citu laboratoriju tiesības veikt analīzes augšņu agroķīmiskās izpētes vajadzībām.
II. Dienesta funkcijas, prasības references laboratorijai un tās pienākumi
· 2. Valsts augu aizsardzības dienests (turpmāk – dienests), pildot references laboratorijas funkcijas augšņu jomā:
· 2.1. publicē savā tīmekļvietnē informāciju par izmantojamām augšņu testēšanas metodēm;
· 2.2. izvērtē un atzīst citu laboratoriju tiesības veikt analīzes augšņu agroķīmiskās izpētes vajadzībām.
· 3. References laboratorija atbilst šādām prasībām:
· 3.1. tā ir nacionālā references laboratorija Apvienoto Nāciju Organizācijas Pārtikas un lauksaimniecības organizācijas Starptautiskajā augšņu laboratoriju tīklā;
· 3.2. tā ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību;
· 3.3. tās rīcībā ir atbilstošs tehniskais aprīkojums testēšanai;
· 3.4. vismaz reizi gadā piedalās prasmes pārbaudēs, kas tiek organizētas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību vai ko organizē cits Eiropas Savienības dalībvalstī vai Eiropas Ekonomikas zonas valstī akreditēts prasmes pārbaužu organizators augšņu testēšanas jomā.
· 4. References laboratorijai ir šādi pienākumi:
· 4.1. uzturēt un attīstīt augšņu testēšanas metodes, kā arī izstrādāt rezultātu pārrēķina vienādojumus starp metodēm;
· 4.2. testēt augsnes, tostarp augšņu agroķīmiskās izpētes vajadzībām, izmantojot šo noteikumu 2.1. apakšpunktā  minētās metodes;
· 4.3. piedalīties un veikt testēšanu augšņu monitoringa programmās;
· 4.4. koordinēt atzīto laboratoriju darbību augšņu testēšanas jomā;
· 4.5. organizēt starplaboratoriju salīdzinošo testēšanu augšņu testēšanas jomā;
· 4.6. organizēt apmācību par augšņu testēšanu;
· 4.7. sadarboties ar Latvijas, Eiropas Savienības un citu valstu laboratorijām augšņu testēšanas jomā.
· 5. References laboratorija organizē starplaboratoriju testēšanu un apmācības augšņu testēšanas jomā, sniedzot maksas pakalpojumus saskaņā ar normatīvajiem aktiem par dienesta sniegto maksas pakalpojumu cenrādi.
III. Laboratoriju atzīšana
· 6. Par atzītu laboratoriju var kļūt laboratorija:
· 6.1. kas ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību;
· 6.2. kas izmanto šo noteikumu 2.1. apakšpunktā minētās metodes, lai testētu augsnes pH, organisko vielu, fosfora un kālija saturu, un šīs metodes ir iekļautas laboratorijas akreditācijas sfērā.
· 7. Lai dienests varētu pieņemt lēmumu par laboratorijas atzīšanu, laboratorija dienestā iesniedz:
· 7.1. iesniegumu. Iesniegumā norāda:
· 7.1.1. datus par iesniedzēju – nosaukumu, reģistrācijas numuru, juridisko adresi, tālruņa numuru un e-pasta adresi;
· 7.1.2. datus par laboratoriju – nosaukumu, faktisko adresi un nacionālās akreditācijas institūcijas piešķirto akreditācijas numuru;
· 7.2. informāciju par augsnes pH, kā arī organisko vielu, fosfora un kālija satura testēšanai izmantojamām metodēm.
· 8. Izdevumus, kas saistīti ar laboratorijas atbilstības pārbaudi analīžu veikšanai augšņu agroķīmiskās izpētes vajadzībām, laboratorija sedz saskaņā ar normatīvajiem aktiem par dienesta sniegto maksas pakalpojumu cenrādi.
· 9. Dienests mēneša laikā pēc iesnieguma saņemšanas izskata iesniegtos dokumentus un veic nepieciešamās pārbaudes, lai gūtu pārliecību par atbilstošu šo noteikumu 2.1. apakšpunktā minēto metožu izmantošanu, un, ja laboratorija atbilst šo noteikumu 6. punktā minētajām prasībām, dienests:
· 9.1. pieņem lēmumu par laboratorijas atzīšanu;
· 9.2. savā tīmekļvietnē publicē informāciju par atzīto laboratoriju, norādot tās nosaukumu, juridisko un faktisko adresi, piešķirto atzīšanas numuru, datumu, kā arī augsnes pH, organisko vielu, fosfora un kālija satura testēšanai izmantotās metodes.
· 10. Lai dienests savā tīmekļvietnē publicētu aktuālu un ticamu informāciju, atzītā laboratorija triju darbdienu laikā informē dienestu, ja:
· 10.1. mainījusies šo noteikumu 9.2. apakšpunktā minētā publicējamā informācija;
· 10.2. tās akreditācijas sfērā nav iekļautas šo noteikumu 6.2. apakšpunktā minētās metodes;
· 10.3. tā ir zaudējusi akreditāciju;
· 10.4. tā izbeidz savu darbību.
· 11. Dienests piecu darbdienu laikā pēc šo noteikumu 10. punktā minētās informācijas saņemšanas precizē tīmekļvietnē publicēto informāciju.
IV. Noslēguma jautājums
· 12. Šo noteikumu 2.1. apakšpunktā minētās metodes dienests publicē līdz 2023. gada 30. aprīlim. Līdz metožu publicēšanai references laboratorija lieto Zemkopības ministrijas noteiktās metodes.
· 13. Šo noteikumu 5. un 8. punkts stājas spēkā 2023. gada 1. jūlijā.

